b"\n_START_ARTICLE_\nKako je mladeni\xc4\x8d po kopni zemlji prijadral po nevesto\n_START_PARAGRAPH_\nKako je mladeni\xc4\x8d po kopni zemlji prijadral po nevesto je slovenska ljudska pravljica, neznanega izvora, zapisal jo je J. P. Planinski, prvi\xc4\x8d objavljena v Zbirka narodnih pripovedek za mladino leta 1892.\n_START_SECTION_\nVsebina\n_START_PARAGRAPH_\nBogat grof je imel lepo h\xc4\x8der, ki je slovela po vsej de\xc5\xbeeli zaradi svoje lepote. Omo\xc5\xbeil bi jo s tistim, ki bi prijadral na ladji po kopnem do njegovega gradu._NEWLINE_Trije bratje, ki so prav tako \xc5\xbeiveli v tisti de\xc5\xbeeli, so se odlo\xc4\x8dili, da poskusijo sre\xc4\x8do. Najprej poskusi najstarej\xc5\xa1i. Odpravi se v gozd, kjer se ob sre\xc4\x8danju s starcem temu zla\xc5\xbee na postavljeno vpra\xc5\xa1anje. Nato do\xc5\xbeivi neuspeh, ko sku\xc5\xa1a posekati bukev \xe2\x80\x93 vsakokrat, ko zamahne s sekiro, iz debla prileti lesena \xc5\xbelica. Mladeni\xc4\x8d pobere vse \xc5\xbelice in odnese domov, da bi tr\xc5\xbeil z njimi._NEWLINE_Nato gre srednji brat v gozd, in ob sre\xc4\x8danju s starcem ne stori ni\xc4\x8d bolje kot starej\xc5\xa1i brat \xe2\x80\x93 ne izda mu svojih pravih namenov. Ko poskusi posekati bukev je prav tako neuspe\xc5\xa1en \xe2\x80\x93 le da tokrat iz debla priletijo sklede._NEWLINE_Tretji, najmlaj\xc5\xa1i, pa se ob sre\xc4\x8danju s starcem ne zla\xc5\xbee ampak mu pove svojo resni\xc4\x8dno namero. Starec mu tako ponudi nasvete, kako bo nalogo dobro opravil. Mladeni\xc4\x8d ga upo\xc5\xa1teva. Tako dobi ladjo s katero se odpravi proti grofovemu gradu._NEWLINE_Med potjo sprejme na krov (po star\xc4\x8devem nasvetu) pet neobi\xc4\x8dajnih prebivalcev pravlji\xc4\x8dne de\xc5\xbeele. Vsak med njimi pa ima svoje posebne sposobnosti._NEWLINE_Ko pridejo do grofovega gradu, jih le ta sprejme, vendar svoje h\xc4\x8derke ne da takoj. Najprej postavi mladeni\xc4\x8du nalogo, da s svati sodelujejo na bogati pojedini, in mu zabi\xc4\x8da, da pojejo in popijejo vse, kar se pred njih postavi. Dru\xc5\xa1\xc4\x8dina nalogo uspe\xc5\xa1no opravi, saj imajo v svoji sredi \xc4\x8dloveka, ki rad je in \xc4\x8dloveka, ki rad pije._NEWLINE_Kralj, nezadovoljen z njihovim uspehom, jim dodeli \xc5\xa1e eno nalogo \xe2\x80\x93 iz oddaljenega studenca, ki se nahaja v drugem cesarstvu, mu morajo prinesti vode \xc5\xa1e isti dan. Tudi to nalogo dru\xc5\xa1\xc4\x8dina uspe\xc5\xa1no opravi, saj jim tokrat pomagajo sposobnosti treh pastirjev._NEWLINE_Tako najmlaj\xc5\xa1i brat kon\xc4\x8dno dobi mlado grofi\xc4\x8dno za \xc5\xbeeno.\n_START_SECTION_\nInterpretacija\n_START_PARAGRAPH_\nPostavitev dogajanja pravljice v Deveto de\xc5\xbeelo je skupna kar velikemu \xc5\xa1tevilu pravljic. Hkrati je izogibanje resni\xc4\x8dno obstoje\xc4\x8dim de\xc5\xbeelam smiselno, saj otrok dogajanje (in problematiko, ki jo pravljica obravnava) la\xc5\xbeje projicira na umi\xc5\xa1ljen prostor, ki obstaja le v njegovi domi\xc5\xa1ljiji. Zna\xc4\x8dilna za pravljico so tudi stalna \xc5\xa1tevila, ki se pojavljajo. V imenu de\xc5\xbeele je \xc5\xa1tevilo devet (Deveta de\xc5\xbeela), sicer pa so to \xc5\xa1e \xc5\xa1tevila tri (trije bratje), dvanajst, \xc5\xa1tiriindvajset \xe2\x80\xa6 Deveta de\xc5\xbeela je tako poleg neznane lokacije \xc5\xa1e zelo oddaljena (devet de\xc5\xbeel vstran)._NEWLINE_Pravljica nas \xc5\xbee na za\xc4\x8detku seznani z glavnim motivom dogajanja. To je poskus mladeni\xc4\x8da pridobiti lepo grofovo h\xc4\x8derko za \xc5\xbeeno. Grof je predstavljen kot zelo bogat (ve\xc4\x8dje \xc5\xa1tevilo gradov), hkrati pa kot zelo posesiven o\xc4\x8de. Postavi namre\xc4\x8d navidez neizvedljivo nalogo (\xc5\xa1e najmlaj\xc5\xa1i sin re\xc4\x8de, da mu bo uspelo le z bo\xc5\xbejo pomo\xc4\x8djo, torej se zaveda nemogo\xc4\x8dih pogojev). Tako si lahko zagotovi, da mu nih\xc4\x8de ne bo vzel h\xc4\x8derke. Ta odnos o\xc4\x8deta do h\xc4\x8derke bi upravi\xc4\x8deno lahko ozna\xc4\x8dil kot ojdipski odnos (ime je problemati\xc4\x8den odnos dobil po znanem mitu o Ojdipu, v svojih teorijah psihoanalize ga je med prvimi obravnaval Freud)._NEWLINE_Bratje so trije, kar je precej pogost pojav v pravljicah. Vsi se odlo\xc4\x8dijo uspe\xc5\xa1no opraviti grofovo preizku\xc5\xa1njo, vendar jo uspe\xc5\xa1no opravi le najmlaj\xc5\xa1i. Zmaga najmlaj\xc5\xa1ega je pogosta v pravljicah, vendar ne velja vedno (v Treh pra\xc5\xa1i\xc4\x8dkih se volka ubrani le najstarej\xc5\xa1i, ki realno dojema situacijo v katero je postavljen). Trije bratje so sicer vsaka oseba zase, vendar nam pravljica ne ka\xc5\xbee nikakr\xc5\xa1nih zunanjih razlik med njimi (npr. imen, telesnih zna\xc4\x8dilnosti \xe2\x80\xa6), razlikujejo se le po starosti (torej le kvalitativno) ter po tem, kako se lotijo naloge). To nakazuje, da pravljica pravzaprav predstavi razli\xc4\x8dne plasti enega \xc4\x8dloveka. Prvi in drugi brat se naloge lotita samostojno in \xc5\xbeelita zasluge pripisati le sebi. Odpravita se v gozd, ki v mnogih pravljicah simbolizira prostor skrivnosti, nevarnosti, a tudi prostor, kjer se poka\xc5\xbee \xc4\x8dlovekov pravi jaz. Tam sre\xc4\x8data starca, ki mu prikrivata njun pravi namen odhoda v gozd. Starec je zelo pogost lik v pravljicah in je pravzaprav prispodoba za modrost, izku\xc5\xa1enost. Brata torej zavrneta pomo\xc4\x8d odraslega \xc4\x8dloveka, sama pa se \xc5\xbeelita \xc4\x8dim prej povzpeti v svet odraslih. Prehod v svet odraslih omogo\xc4\x8data preizku\xc5\xa1nja modrosti in poroka. Toda odrasti je nemogo\xc4\x8de brez pomo\xc4\x8di odraslih, ki imajo vlogo star\xc5\xa1ev. Ti morajo otroku postopoma podajati razlage o svetu in jih vpeljevati v naloge \xc5\xbeivljenja. Brata, ki se polastita la\xc5\xbei kot sredstva za\xc5\xa1\xc4\x8dite lastnih interesov in zavrneta pomo\xc4\x8d starca, ostaneta fiksirana na oralni stopnji razvoja otroka, kar nam pravljica slikovito prika\xc5\xbee \xe2\x80\x93 iz debla bukve priletijo \xc5\xbelice oziroma sklede, oboje je simbol za hrano. Brata se zadovoljita torej z danimi dobrinami in nameravata od njih \xc5\xbeiveti._NEWLINE_Najmlaj\xc5\xa1i brat se odlo\xc4\x8di odkrito spopasti z nalogo. S starcem odkrito spregovori o svojih namerah, zato je tudi dele\xc5\xbeen nasveta. Najmlaj\xc5\xa1i se odlo\xc4\x8di, da bo nasvet upo\xc5\xa1teval in za to je bogato popla\xc4\x8dan. Ne le da mu uspe z ladjo pripluti do gradu, starec mu je podal tudi nasvet, ki je dolgoro\xc4\x8dno koristen, a se tisti trenutek morda zdi zelo neumesten. Svetuje mu, da naj med potovanjem na ladjo sprejme vse, \xc4\x8desar \xc5\xa1e nikoli ni videl. Kasneje se to izka\xc5\xbee kot zelo moder nasvet, saj mu osebe, ki jih je sprejel na ladjo, uspe\xc5\xa1no pomagajo opraviti \xc5\xa1e drugi dve nalogi. Ladja v simboliki \xc5\xbee od nekdaj predstavlja \xc5\xbeivljenje posameznika (pogosto v pesmih, na primer Lermontova pesem ''Jadro''). Starec mu torej z nasvetom najprej pomaga zgraditi njegov jaz, ki se nato med potovanjem (plovba predstavlja pot skozi \xc5\xbeivljenje proti dolo\xc4\x8denemu cilju) razvija v zrelo osebo. Mladeni\xc4\x8d med potjo sprejema na ladjo le stvari oziroma osebe, ki jih \xc5\xa1e nikoli ni videl, kar je kju\xc4\x8dnega pomena za izku\xc5\xa1nje, saj se le tako lahko razvija. Najprej sprejme na ladjo \xc4\x8dloveka, ki veliko pije, nato \xc5\xa1e \xc4\x8dloveka, ki veliko je. Kasneje povabi na ladjo \xc5\xa1e tri pastirje, od katerih eden dobro vidi, drugi hitro in dale\xc4\x8d stopi in tretji natan\xc4\x8dno in dale\xc4\x8d vr\xc5\xbee kamen. To si lahko razlagamo na precej preprost na\xc4\x8din. Sposobnosti omenjenih posameznikov so v bistvu potencirane sposobnosti, ki naj bi jih zdrav \xc4\x8dlovek tekom razvoja moral osvojiti \xe2\x80\x93 torej ne le sprejemanje in zadovoljevanje primarnih potreb (hrana in pija\xc4\x8da) temve\xc4\x8d tudi sposobnost zaznavanja, uveljavljanja mo\xc4\x8di in fizi\xc4\x8dne zmogljivosti._NEWLINE_Dru\xc5\xa1\xc4\x8dina pride do grofovega gradu, tam pa jih pri\xc4\x8dakata \xc5\xa1e dve nalogi. Kot je omenjeno \xc5\xbee prej, lahko to razumemo kot grofov poskus iz obupa obdr\xc5\xbeati h\xc4\x8derko pri sebi, lahko pa to razumemo kot zadnja preizku\xc5\xa1nja pred prehodom v obdobje odraslega \xc4\x8dloveka oziroma kot obred iniciacije. Mladeni\xc4\x8d te naloge lahko opravi le z dru\xc5\xbebo posameznikov, ki jih je sre\xc4\x8dal na potovanju, torej kot oseba z mnogo raznolikimi izku\xc5\xa1njami uspe\xc5\xa1no vstopi v svet odraslih (kar v mnogih kulturah simbolizira poroka). Pravljice nikoli ne dajo upanja, da so dogodki, ki so pripovedovani, ume\xc5\xa1\xc4\x8deni v realnost. Mnogo pravljic celo precej odkrito naka\xc5\xbee, da se vse iracionalnosti zgodijo, ko glavni junak zaspi, ga zagrne tema, se izgubi v za\xc4\x8daranem gozdu, umre \xe2\x80\xa6 V tej pravljici nas sicer za\xc4\x8detek takoj ponese v pravlji\xc4\x8dno de\xc5\xbeelo, toda zaklju\xc4\x8dek je povsem realen. Po poroki sta \xc5\xa1la mlada dva v sosednji grad in tam \xc5\xa1e danes sre\xc4\x8dno in zadovoljno \xc5\xbeivita, \xc4\x8de \xc5\xbee nista umrla. Torej nobene ve\xc4\x8dne mladosti, temve\xc4\x8d povsem obi\xc4\x8dajno \xc5\xbeivljenje v zakonski skupnosti do smrti.\n_START_SECTION_\nPovezava z drugimi pravljicami\n_START_PARAGRAPH_\nPravljica ima nekatere skupne zna\xc4\x8dilnosti z drugimi znanimi pravljicami. Pogost pojav so trije bratje. V zbirki slovenskih pravljic so podobne \xc5\xa1e pravljice S ka\xc4\x8do se je o\xc5\xbeenil, Zdravilno jabolko (trije bratje, prestati morajo razli\xc4\x8dne naloge da na koncu dobijo obljubljeno nagrado), O povodnem mo\xc5\xbeu, Kaj ni nikoli bilo in nikoli ne bo (trije bratje, najmlaj\xc5\xa1i re\xc5\xa1i starej\xc5\xa1a dva)._NEWLINE_Pravljic na temo potegovanja za kralji\xc4\x8dino roko, oziroma za obljubljeno kraljestvo (ali kako drugo nagrado) je ogromno, tako slovenskih kot tujih. Med slovenskimi ljudskimi pravljicami ni zaslediti nobene druge pravljice, v kateri bi se pojavila barka oziroma ladja, ki pluje po kopnem oziroma po zraku."